ไปไทยประกัน70ปียังซื้อได้ดูดลูกกตัญญู
ไทยประกันภัย เขย่าวงการสุขภาพ อายุ 70 ปีทำได้ เน้นเจาะลูกกตัญญูซื้อให้พ่อแม่
24 ส.ค. 2554

ไทยประกันภัย เขย่าวงการสุขภาพ อายุ 70 ปีทำได้ เน้นเจาะลูกกตัญญูซื้อให้พ่อแม่ 
น.ส.พณิตา ตู้จินดา กรรมการผู้จัดการ บริษัท ไทยประกันภัย เปิดเผยว่า บริษัทได้เปิดขายประกันสุขภาพคุ้มครองชัวร์ 100% เพื่อขายผ่านธนาคารทหารไทย โดยขยายอายุของผู้ทำประกันสุขภาพกับบริษัทให้ถึงอายุ 70 ปี เป็นรายแรกของประเทศ ลูกค้าอายุ 69 ปี หากต้องการทำประกันสุขภาพก็สามารถซื้อได้ 
ทั้งนี้ หากผู้เป็นลูกซื้อประกันให้พ่อแม่ที่เกษียณแล้ว และมีรายได้ไม่ถึง 3 หมื่นบาทต่อปี ก็สามารถหักลดหย่อนภาษีได้ปีละ 1.5 หมื่นบาท
“เรากล้าทำ เพราะยึดความต้องการลูกค้าเป็นหลัก เพราะคนเมื่ออายุมากขึ้น ยิ่งต้องการประกันสุขภาพ แต่ไม่มีบริษัทไหนรับ ส่วนใหญ่จำกัดไว้สูงสุด 59 ปีก็ไม่รับแล้ว” น.ส.พณิตา กล่าว
นายพงษ์ นิเวศน์ปฐมวัฒน์ ผู้ช่วยผู้อำนวยการ สายงานบริหารการตลาด กล่าวว่า ขณะนี้ได้รับการตอบรับดี มีลูกค้าอายุ 67-69 ปี ทำประกันสุขภาพเป็นครั้งแรกแล้ว จึงคาดว่าจะมียอดขายเดือนละ 7-8 แสนบาทต่อเดือน และยอดขายจะแรงในช่วงปลายปี ซึ่งเป็นช่วงที่คนทำงานกำลังมองหาสิทธิที่จะนำมาลดหย่อนภาษี โดยคนอายุ 60-65 ปี เบี้ย 9,500 บาท หากอายุ 65-70 ปี เบี้ยจะตกปีละ 1.35 หมื่นบาท